KIRJALLINEN KYSYMYS E-0865/03 esittäjä(t): Roberta Angelilli (UEN) komissiolle. Karkotusuhan alaiset rikostuomion saaneet kiertolaisnaiset.



Virallinen lehti nro 280 E , 21/11/2003 s. 0107 - 0108



KIRJALLINEN KYSYMYS E-0865/03 esittäjä(t): Roberta Angelilli (UEN) komissiolle (20. maaliskuuta 2003) Aihe: Karkotusuhan alaiset rikostuomion saaneet kiertolaisnaiset Tammikuussa 2003 Oradaria, roomalainen liikkuvan väestön vastaanottamiseen ja avustamiseen osallistuva järjestö, esitteli raportin Italiassa asuvien kiertolaisnaisten tilanteesta. Esiin on tullut tietoja rikostuomion saaneista naisista, joita pidetään tällä hetkellä vankeudessa alaikäisten lastensa kanssa. Erityisesti on noussut esiin tapaus bosnialaisesta kiertolaisnaisesta, joka on asunut yli 12 vuotta Italiassa alaikäisen lapsensa kanssa. Saavuttuaan maahan vuonna 1988 nainen alkoi tehdä rikoksia eri puolilla Italiaa, erityisesti varkauksia ja ryöstöjä, jotka johtivat erilaisiin rangaistuksiin. Vuodesta 2000 lähtien hän on asunut yhdessä lapsensa kanssa eräässä vastaanottokodissa kotiarestiin tuomittuna. Nyttemmin nainen, joka osallistui sosiaalistumiseen ja työllistymiseen tähtäävään sopeuttamiskoulutukseen, on sopeutunut ihailtavasti yhteiskuntaan ja auttanut huomattavasti lastaan kouluun sopeutumisessa. Monimutkaisen oikeudenkäynteihin liittyvän tilanteensa ja lukuisten vireillä olevien rikossyytteidensä vuoksi naista uhkaa kuitenkin mahdollinen maastakarkotus. Voiko komissio edellä esitetyn perusteella vastata seuraaviin kysymyksiin: 1. Onko yhteisön turvapaikkaa koskevassa lainsäädännössä huomioitu vastaavanlaiset tapaukset? 2. Onko olemassa rikoksesta tuomittuja kiertolaisnaisia varten tarkoitettuja toimintaohjelmia? António Vitorinon komission puolesta antama vastaus (22. huhtikuuta 2003) Turvapaikkaa koskevassa yhteisön lainsäädännössä ei nykyisin ole säädöstä, jota voitaisiin soveltaa parlamentin jäsenen kuvailemassa tapauksessa. Neuvostossa neuvotellaan yhä neuvoston direktiiviehdotuksesta, joka koskee vähimmäisvaatimuksia siitä, milloin henkilöitä on pidettävä pakolaisina tai muuta kansainvälistä suojelua tarvitsevina henkilöinä(1). Direktiiviehdotus saattaisi kattaa tällaisen tapauksen. Maahanmuuttoa koskevat komission ehdotukset, jotka saattavat kattaa tämän erityistapauksen sen mukaan, millä edellytyksillä kyseinen henkilö on saanut oleskella ja asua Italiassa, sisältävät määräyksiä henkilöiden maasta poistamisesta tai karkottamisesta julkisen järjestyksen tai turvallisuussyiden vuoksi. Etenkin ne kolmansien maiden kansalaiset, jotka ovat asuneet laillisesti ja yhtäjaksoisesti viisi vuotta yhden jäsenvaltion alueella, voidaan siksi karkottaa vain pitkään oleskelleiden kolmansien maiden kansalaisten asemaa koskevan ehdotuksen 13 artiklassa(2) säädettyjen edellytysten mukaisesti. On kuitenkin todettava, ettei neuvosto ole vielä hyväksynyt edellä mainittuja direktiivejä, ja siksi tässä tapauksessa sovelletaan kansallista lainsäädäntöä. Toistuvasti rikoksista tuomitut henkilöt karkotetaan monissa tapauksissa maasta (ks. myös kolmansien maiden kansalaisia koskevien maastapoistamispäätösten vastavuoroisesta tunnustamisesta 28 päivänä toukokuuta 2001 annetun neuvoston direktiivin 2001/40/EY(3) 3 artikla), koska rikoksiin toistuvasti syyllistyneiden ei yleensä katsota sopeutuneen menestyksellisesti yhteiskuntaan. Ei ole olemassa mitään erityistä unionin ohjelmaa, joka kattaisi rikoksesta tuomittujen kiertolaisnaisten yhteiskuntaan sopeuttamisen. Komissio käynnistää kuitenkin pian pilottihankkeita maassa laillisesti asuvien maahanmuuttajien yhteiskuntaan sopeuttamiseksi. Yleistavoitteena on tukea verkostoja sekä jäsenvaltioiden välistä tietojen ja hyvien käytäntöjen vaihtoa avoimen vuoropuhelun helpottamiseksi ja kotouttamisohjelmien painopistealueiden määrittämiseksi. (1) EYVL C 51 E, 26.2.2002. (2) EYVL C 240 E, 28.8.2001. (3) EYVL L 149, 2.6.2001.